ອີຣ່ານເຊີນນັກການທູດ ໄປຢ້ຽມສະຖານທີ່ນິວເຄລຍ
ອີຣ່ານໃຫ້ການຢືນຢັນ ກ່ຽວກັບການເຊື້ອເຊີນພວກນັກການທູດ ໄປຢ້ຽມສະຖານທີ່ນິວເຄລຍຂອງຕົນ
ອີຣ່ານໃຫ້ການຢືນຢັນວ່າ ຕົນໄດ້ເຊື້ອເຊີນພວກນັກການ ທູດຕ່າງປະເທດໄປຢ້ຽມຢາມ ສະຖານທີ່ນິວເຄລຍ 4 ແຫ່ງຂອງຕົນໃນເດືອນນີ້ ໂຄສົກກະຊວງການຕ່າງປະເທດອີຣ່ານ ທ່ານ Ramin Mehmanparast ກ່າວໃນວັນອັງຄານມື້ນີ້ວ່າໄດ້ມີການ ສົ່ງກ້ານເຊີນໄປໃຫ້ຜູ້ຕາງໜ້າຂອງບາງປະເທດໃນສະຫະ ພາບຢູໂຣບ ບັນດາປະເທດບໍ່ຮວມກຸ່ມຈຳນວນນຶ່ງ ແລະ ບາງປະເທດໃນຈໍານວນ 5 ສະມາຊິກຖາວອນ ຂອງສະ ພາຄວາມໝັ້ນຄົງອົງການສະຫະປະຊາຊາດພ້ອມທັງເຢຍ ຣະມັນຊຶ່ງເປັນນຶ່ງໃນກຸ່ມ 5 ປະເທດມະຫາອຳນາດບວກນຶ່ງຫລື P5+1 ທ່ານເວົ້າວ່າ ພວກຜູ້ຕາງໜ້າຂອງປະເທດເຫຼົ່ານີ້ ໄດ້ຖືກເຊື້ອເຊີນ ໃຫ້ໄປຢ້ຽມສະຖານທີ່ນິວ ເຄລຍຕ່າງໆ ກ່ອນທີ່ອີຣ່ານແລະກຸ່ມພີ 5 ບວກນຶ່ງເປີດການເຈລະຈາກ່ຽວກັບໂຄງການນິວ ເຄລຍຂອງປະເທດຂອງທ່ານທີ່ເຕີກກີໃນທ້າຍເດືອນມັງກອນນີ້ ທ່ານບໍ່ໄດ້ກ່າວ ຢ່າງສະເພາະເຈາະຈົງວ່າ ສະຫະລັດໄດ້ຮັບການເຊື້ອເຊີນໃນຄັ້ງນີ້ຫຼືບໍ່ ແຕ່ ກ່ອນໜ້ານີ້ອົງການຂ່າວເອພີລາຍງານວ່າ ເປັນທີ່ປາກົດວ່າສະຫະລັດບໍ່ໄດ້ຖືກເຊີນ ສະຫະ ລັດແມ່ນນຶ່ງໃນບັນດາປະເທດ ທີ່ຕຳໜິຕິຕຽນແຮງສຸດ ຕໍ່ໂຄງການນິວເຄລຍຂອງອີຣ່ານ ໃນວັນອັງຄານມື້ນີ້ຈີນໃຫ້ການຢືນຢັນວ່າ ຕົນກໍໄດ້ຮັບການເຊື້ອເຊີນແຕ່ບໍ່ໄດ້ແຈ້ງໃຫ້ຊາບ ຢ່າງເປັນການຄັກແນ່ເທື່ອວ່າ ຕົນຈະສົ່ງຜູ້ຕາງໜ້າໄປຮ່ວມຫຼືບໍ່ ໂຄສົກກະຊວງການຕ່າງ ປະເທດຄົນນຶ່ງຂອງຈີນກ່າວວ່າ ຈີນໄດ້ທຳການຕິດຕໍ່ກັບອີຣ່ານໄປແລ້ວ